Ma stap kilometers van kliniek met dooie kindTina Shabeng en haar babaseuntjie, Onkabetse. (Foto: Verskaf) ’n Vrou van die Blydeville-nedersetting naby Lichtenburg in Noordwes moes verlede week kilometers ver, met haar dooie baba in haar arms, huis toe stap. Dit nadat verpleegsusters glo net hul skouers opgetrek het toe sy by ŉ kliniek om hulp gaan kom vra het en haar met haar seuntjie se liggaam huis toe gestuur het. Tina Shabeng se sewe maande oue babaseuntjie, Onkabetse, het verlede week begin siek word. Volgens Aaron Mosiane, Shapeng se kêrel by wie sy woon, het hulle die baba teen Vrydag na die kliniek geneem. “Die verpleegsters het nie regtig geweet wat die kind makeer nie en het gesê ons moet die baba ’n oplossing van gekookte water, suiker en sout ingee,” vertel Mosiane. Mosiane was Saterdag by die werk toe Shabeng hom bel en sê Onkabetse haal nie asem nie en dat sy op pad is na die naaste kliniek. “Toe sy by die kliniek aankom, het die verpleegsters die kind geneem en Shabeng gevra om buite te wag. Die verpleegsters het haar ’n paar minute daarna in kennis gestel dat Onkabetsi dood is.” Onkabetse was glo reeds by sy aankoms by die kliniek dood. Die susters het Onkabetse se liggaam glo sonder enige verduideliking aan Shabeng oorhandig, eerder as om die liggaam daar te hou totdat die lykshuis die liggaam kon kom haal. Geen doodsertifikaat is ook uitgereik nie. “Hulle het gesê daar is niks wat hulle kan doen nie en haar gevra om huis toe te gaan.” Shabeng moes met haar babaseuntjie se liggaam – in haar arms – deur die nedersetting se strate huis toe stap. “Volgens ons tradisie kan dit ander babas in die omgewing beïnvloed as jy met ’n dooie baba in die strate loop. Hulle kan dan ook siek word,” sê Mosiane. By die huis het Shabeng die lykshuis gekontak om Onkabetse te kom haal. “Hulle het haar eers verwittig dat hulle nie plek vir Onkabetse se liggaam het nie, maar dat hulle ’n plan sal maak. Hulle het toe ure later daar aangekom en Onkabetse se liggaam weggeneem. “Die ouens van die lykshuis was verbaas dat die kliniek die liggaam huis toe gestuur het en nie daar by die kliniek gehou het nie.” Mosiane vertel hy het ná die voorval weer by die kliniek gaan aanklop om antwoorde te kry, maar niemand kon hom help nie. “Hulle wou nie met my praat en verantwoordelikheid aanvaar nie.” Die gesin is erg getraumatiseerd en volgens Mosiane kan Shabeng nie ophou huil nie. Hy self is teleurgesteld in die kliniek. “Ek is hartseer en kwaad. Dit is die heel eerste keer dat só iets met my gebeur. Die kliniek is veronderstel om die gemeenskap professioneel te dien.”